Waylon

Willem Bijkerk (født 20. april 1980 i Apeldoorn i Nederland), best kjent under artistnavnet Waylon, er en nederlandsk sanger. Artistnavnet kommer fra Waylons musikalske forbilde, den amerikanske countrysangeren Waylon Jennings. Han platedebuterte i 2009 og har representert Nederland i Eurovision Song Contest to ganger: i 2014 som del av duoen The Common Linnets sammen med Ilse DeLange, og i 2018 som soloartist.

Bakgrunn 
Waylon startet karrieren i 1995 da han sang «Harry Stallion» under barneprogrammet Telekids i Nederland. Allerede som ungdom var han inspirert av countrymusikk, og han spilte trommer i bandet West Virginian Railroad. I 1997 ble han signert av EMI og dro til Nashville for å spille inn et album, men albumet ble aldri fullført.

I 2001 bodde han i USA i ett år, der han også opptrådte sammen med idolet sitt, Waylon Jennings. Da Jennings døde i 2002, dro Waylon tilbake til Nederland der han sluttet seg til coverbandet Santa Rosa og senere i bandet Millstreet. I 2008 deltok han i talentshowet Holland's Got Talent på tv-kanalen SBS 6. Han endte til slutt på en andreplass i konkurransen.

28. august 2009 slapp han debutplaten Wicked Ways som nådde en tredjeplass på den nederlandske albumlisten. Hans andre studioalbum After All ble utgitt 4. november 2011. 

Sammen med artisten Ilse DeLange utgjorde han duoen The Common Linnets som representerte Nederland i Eurovision Song Contest 2014. Duoen fremførte sangen «Calm After the Storm» som endte på andreplass, Nederlands beste plassering på 39 år – siden seieren med «Ding-a-dong» i 1975. I 2018 representerte han Nederland i Eurovision Song Contest for andre gang, denne gang på egen hånd med låten «Outlaw in 'Em». Sangen endte til slutt på 18. plass i finalen.

Diskografi

Studioalbum

Referanser

Eksterne lenker 
 
 
 
 

Nederlandske musikere
Deltakere i Eurovision Song Contest 2018
Deltakere i Eurovision Song Contest 2014
Personer fra Apeldoorn
Fødsler i 1989